લોકસભા ચૂંટણીના પરિણામોની વિધાનસભા બેઠકવાર સમીક્ષા કરવા બેસતા કોંગ્રેસ માટે ખૂબ જ ચિંતાજનક ચિત્ર ઉપસી આવે છે. ગુજરાતમાં કોંગ્રેસ માત્ર 26 લોકસભા બેઠકો જ નથી હારી, પણ 182 વિધાનસભા મતવિસ્તારોમાં પણ તેની જોરદાર પીછેહઠ થઈ છે. કોંગ્રેસ 182માંથી માત્ર 16 બેઠકો ઉપર જ લીડ મેળવી શકી છે. ગુજરાત વિધાનસભા ચૂંટણી 2012 બરાબર 16 માસ અગાઉ યોજાઈ હતી અને તે ચૂંટણીમાં કોંગ્રેસે 61 બેઠકો હાસલ કરી હતી, પરંતુ બરાબર 16 માસ બાદ યોજાયેલ લોકસભા ચૂંટણી 2014માં કોંગ્રેસની વિધાનસભા મતવિસ્તાર મુજબ લીડ ધરાવતી બેઠકોનો આંકડો પરસ્પર બદલાઈ 61માંથી 16 ઉપર આવી ગયો, તો બીજી બાજુ ભાજપને રેકૉર્ડ લીડ મળી છે. ભાજપને 182માંથી 166 વિધાનસભા મતવિસ્તારોમાં લીડ હાસલ કરી છે કે જે 1984ની વિધાનસભા ચૂંટણીમાં કોંગ્રેસે મેળવેલી 149 બેઠકોનો રેકૉર્ડ ઓળંગી ગઈ છે.